Brězowka (JoS/SN). Jako wopytowarski magnet su so zawčerawšim znowa wiki jutrownych jejkow w Brězowce wopokazali. 22 lět hižo wone lubowarjow debjenych jejkow do srjedźneje Łužicy přiwabjeja, a to předewšěm swójbneje atmosfery dla. Ta nastawa hłownje z toho, zo su wšitcy debjerjo a debjerki ze wsy a so tuž mjez sobu znaja.
Dalša wosebitosć je, zo něhdźe połojca wšitkich debjerjow k dorostej słuša. Na to su w Brězowce z prawom hordźi, přetož takle to na druhich wikach njedožiwiš. Dźědojo a wowki kaž tež starši swoje kmanosće wnučkam a dźěćom dale dawaja. To płaći za debjenje jejkow runje tak kaž za narodnu drastu, kotruž sy njedźelu w bohatej ličbje wuhladał. Dźěći a młodostni běchu so ju runje tak woblekli, kaž žony zrališeje generacije, štož je wikam cyłkowny dostojny raz spožčiło.
szl_Latn szl_Latn